Communitas » Positiewe Ouerskap
Written by webmeester on January 16, 2010 . Posted in Positiewe Ouerskap
Volgens Dr Ginott is ouers geneig om baie konkreet te dink oor verantwoordelikheid. Hy beklemtoon dat reëls ten opsigte van huishoudelike take soos om die kat kos te gee, die gras te sny, die motor of die skottelgoed te was, hoewel dit belangrik is vir die funksionering van die huisgesin, ongelukkig nie van kinders verantwoordelike mense met positiewe waardes maak nie. Ouers is ook geneig om te dink dat ‘n deurmekaar kamer, onwilligheid om tuiswerk te doen en ongehoorsaamheid daartoe sal lei dat hulle kinders eendag onverantwoordelike mense sal wees en dat hulle, om dit te voorkom, met streng reëls en straf gedwing moet word om te verander. Ouers het moontlik die mag en gesag om die uitvoering van take af te dwing en dit sal tot skoner huise lei, maar mag dalk nie soveel bydra tot die kinders se karaktervorming as wat ouers graag sou wou hê nie. Almal van ons wat ouers is, weet dat die afdwing van pligte soms lei tot mini-oorloë tussen ouers en kinders. Verantwoordelikheid kan nie van buite deur reëls en pligte geleer of afgedwing word nie. ‘n Kind kan selfs goeie maniere hê, sy kamer aankant hou, gereeld musiek oefen en steeds onverantwoordelike besluite neem. Verantwoordelikheid is iets wat van binne groei as dit gevoed word deur die waardes wat kinders van mense kry wat vir hulle omgee en vir wie hulle respek het. Kinders kan met kladpapier vergelyk word. Soos kladpapier ink absorbeer en die ink deel van die kladpapier word as dit daaraan blootgestel word, so absorbeer kinders die waardes waaraan hulle blootgestel word in hulle huise en omgewings, en word dit deel van hulle.
Verantwoordelikheid wat nie geanker is in positiewe waardes nie, kan van kinders anti-sosiale, destruktiewe mense maak. Dit is byvoorbeeld waar dat ‘n lid van ‘n bende misdadigers baie verantwoordelikheid aanvaar vir die ander lede in sy groep. ‘n Lid se waarde sal moontlik gemeet word aan sy vaardighede om in te breek in ‘n gebou.
Positiewe waardes en dissipline wat nodig is om tot verantwoordelikheid te ontwikkel kan slegs binne ‘n positiewe verhouding oorgedra word. Die verantwoordelikheid daarvoor lê by die ouer. Daarom ondersteun POSPAR ouers om vaardighede te ontwikkel om ‘n positiewe verhouding met hulle kinders te bou deur onder andere in kontak te wees met hulle eie gevoelens en daaraan uitdrukking te gee sonder om te blameer en kritiseer, empaties en met aandag te luister, uniekheid te respekteer en te dissiplineer eerder as om te straf.
Volgende keer gesels ons verder oor waardes.
ONS GESELS VIR OULAAS OOR HUMEUR-VERWANTE PROBLEME
Written by webmeester on December 7, 2009 . Posted in Positiewe Ouerskap
Al kry sy kind nie woedeuitbarstings nie, is hy kwaad en kry homself jammer.
Wat kan die ouer doen?
Maak tyd om na die kind te luister en vind uit waarin hy belangstel. Doen dinge saam met die hom of haar, veral aktiwiteite waarin die kind belangstel, selfs al is dit om na musiek te luister, terwyl jy einlik rugby of netbal verkies.
Wees empaties: Eerder as om die nors kind te betig oor sy houding, kan die ouer probeer uitvind waarom hy nors is. Probeer om jouself in die kind se skoene te plaas: “Ek kan sien jy is ongelukkig.” Verseker hom dan van jou goeie bedoelings: “Ek wil graag verstaan. Dit sal help as ons daaroor kan gesels.” Help jou kind om te verstaan dat dit in orde is om kwaad te wees, maar dat dit ook nodig is om probleme op te los. Probeer dan saam na ‘n oplossing soek.
Om hierdie onderwerp af te sluit: As jy jou kind wil help is dit nodig om ‘n goeie voorbeeld te stel. As jy in woede ontplof elke keer wanneer dinge nie na jou sin is nie, sal dit ongelukkig nie jou kind help om sy emosies te leer hanteer nie. Beskerm jou kind teen teveel frustrasie vroeg in sy of haar lewe. Maak seker dat eise wat gestel word ooreenstem met jou kind se ouderdom.
Woede is nie iets wat jy uit jou kind se lewe kan of wil verwyder nie, maar jy kan hom of haar help om dit te hanteer en bestuur.
MY KWAAI KIND SE UITBARSTINGS (VERVOLG)
Written by webmeester on November 22, 2009 . Posted in Positiewe Ouerskap
Dit help ouers ook om hulself daaraan te herinner dat stadiums verbygaan – hierdie een sal ook. Ouers kan ook saamwerk om die stadium gouer te laat verbygaan. As die ouer verstaan waarom sy kind nou weer geneig is tot uitbarstings, is dit makliker om met begrip op te tree. En onthou dat om begrip te openbaar nie beteken dat reëls opgehef word nie. Die onbegrypende ouer sal gewoonlik sy humeur verloor en sê: “Kom dadelik bad of jy kry met my te make.” As die ouer sy humeur verloor, sal die kind se weerstand vermeerder. Die begrypende ouer, wat in staat is om hom- of haarself in die kind se skoene te plaas, sal sê: “Ek verstaan dat dit ‘n groot prestasie is dat jy geleer het om fiets te ry en dat jy graag nog ‘n bietjie wil oefen, maar dit is nou badtyd. Jy kan môre weer ry.”
Die kind sal dikwels, maar nie altyd nie, positief reageer op sy ouer se empatiese response. Dit mag ook wees dat dit nie gebeur nie en dan kan dit help om hom heel kalm aan te sê om kamer of badkamer toe te gaan totdat hy “reg” (kalm) is. Dit is nie nodig om te reageer as hy uit sy plek van afsondering skree: “Ek haat jou,” nie. Dit is moontlik om terselfdertyd lief te wees vir iemand en hom te haat en dit is beter dat jou kind uitdrukking gee aan sy tydelike haat, anders krop hy dit op en word dit ‘n permanente wrewel. As die storm uitgewoed is, sal hy gewoonlik terugkom en gereed wees om te gaan bad. Ontvang hom met liefde en dit is beslis nie dan tyd vir ‘n prekie nie. Mettertyd sal u kind die humeuruitbarstings ontgroei en sy ouers se hoflike manier van doen en praat oorneem.
Volgende keer gesels ons weer oor hierdie baie aktuele onderwerp.
Written by webmeester on September 3, 2009 . Posted in Positiewe Ouerskap
Dit word verder gestaaf deur die feit dat daar onder andere by ‘n Stellenbosch gemeente vertel word dat daar vir die eerste keer waglyste is van ouers wat ‘n POSPAR-kursus wil volg. Dit is ouers wat gewillig is om te erken dat die kennis wat hulle geërf het nie voldoende is om die uitdagings van ouerskap in ‘n snel veranderende wêreld die hoof te bied nie. Hulle het die moed van hulle oortuiging om Paulus se opdrag uit te voer, naamlik: “…. laat God julle verander deur julle denke te vernuwe.” (Romeine 12:2(a)). Paulus help egter nie net deur te sê mense, ook ouers, moet nuut dink sodat hulle kan verander nie, maar hy sê ook hoe hulle kan verander en hy bid dat dit sal gebeur: “Ook bid ek dat julle liefde al hoe meer sal toeneem in begrip en fyn aanvoeling , sodat julle die dinge sal kan onderskei waarop dit werklik aankom….” (Filippense 1:9). Paulus bid dat mense, ook ouers, meer empaties sal word; sal probeer verstaan wat hulle kinders se behoeftes is, die dinge waarop dit regtig aankom.
Gesinne is die boustene van die gemeenskap en as ouers hierdie twee opdragte uitvoer, en dit lyk asof hulle wil, sal hulle gesindheid soos suurdeeg deurwerk om die wêreld gesond te maak.
Dit is wat my hoop laat behou. Hierdie ontwaking van die ouers, meer as enigiets anders, gee my moed vir die toekoms.
Written by webmeester on August 19, 2009 . Posted in Positiewe Ouerskap
17 tot vroeë twintigs
Mees algemene kwelling
Is ek gewild?
Waar hoort ek tuis?
Waarheen is ek op pad?
Verwerk fisiese, emosionele en kognitiewe veranderinge
Aanvaar groter verantwoordelikheid binne die gesin.
Raak onafhanklik van volwasse versorgers.
Stoei om weg te breek van ouers, veral moeder
Word bewus van seksuele begeertes
Realistiese selfbeeld met inagneming van fisiese voorkoms en vaardighede.
Intense betrokkenheid by vriende
Om aan ‘n intieme groepie vriende te behoort is belangrik. “As ek iets vir jou doen, wat doen jy vir my?” word vervang met ‘n begeerte om goedkeuring te kry van vriende en volwassenes.
Eksperimenteer meer met bv kleredrag, hare ens.
Mag dwelms en drank beproef.
Aanvaar seksuele identiteit en het bevredigende, meer intieme verhoudings met die ander geslag.
Aanvaarding deur ouderdomsgroep is belangrik
Minder egosentries met toenemende begrip vir abstrakte waardes.
Dink nog konkreet
Begin rasioneel en abstrak dink
Oorweeg moontlikhede, begin om in skakerings te dink en nie meer net in wit en swart nie.
Dink meer logies
Dink abstrak. Ontwikkel emosioneel en kognitief oneweredig – sal terselfdertyd morele waardes aanhang en oortree.
Het nog nie begrip vir subtiele verskille nie
Individuele vryheid van denke en optrede is belangrik
Dagdroom baie graag
Verstaan dat keuses gevolge het en begin verantwoordelikheid daarvoor aanvaar
Kan inligting saamvat en verwerk (sintetiseer)
Kan vooruit dink – na die toekoms
Ouers se verantwoordelikhede
Verseker tiener dat vergeetagtigheid, ongeorganiseerdheid en emosionele labiliteit normaal is hierdie ouderdom. Beplan saam om maniere te vind om dit te hanteer.
Respekteer haar behoefte aan privaatheid.
Help beplan sodat die hoeveelheid energie wat spandeer word aan taak in verhouding is met die uitkoms.
Wees kwistig met positiewe terugvoer as sy iets reg doen.
Besweer haar lae selfbeeld deur elke klein prestasie te beklemtoon.
Help om mikpunte te stel
Vermy redenasies. Gee “ek- boodskappe” met kort, duidelike redes.
Beloon haar (moontlik met meer vryheid as sy by die reëls hou).
Help om strategieë te beplan
Sorg vir duidelike grense ten opsigte van haar veiligheid.
Onderhandel oor reëls ten opsigte van veiligheid.
Dit is ‘n aanpassing van die tabel op p 27 van Michael Carr-Gregg se boek, The Princess Bitchface Syndrome